*****

ΑΠΟΦΑΣΗ ΤΗΣ ΕΠΙΤΡΟΠΗΣ

της 13ης Ιουλίου 1990

για την περάτωση της διαδικασίας αντιντάμπινγκ σχετικά με τις εισαγωγές λιπασμάτων NPK καταγωγής Ουγγαρίας, Πολωνίας, Ρουμανίας και Γιουγκοσλαβίας

(90/383/ΕΟΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 2423/88 του Συμβουλίου της 11ης Ιουλίου 1988 για την άμυνα κατά των εισαγωγών που αποτελούν αντικείμενο ντάμπινγκ ή επιδοτήσεων από μέρους χωρών μη μελών της Ευρωπαϊκής Οικονομικής Κοινότητας (1), και ιδίως το άρθρο 9,

Μετά από διαβούλευση στο πλαίσιο της συμβουλευτικής επιτροπής, όπως προβλέπεται από τον εν λόγω κανονισμό,

Εκτιμώντας ότι:

Α. ΔΙΑΔΙΚΑΣΙΑ

(1) Το 1989 η Επιτροπή έλαβε καταγγελία που υπέβαλε η Efma/CMC - Engrais, η επιτροπή της Κοινής Αγοράς για τη βιομηχανία λιπασμάτων που περιέχουν άζωτο και φωσφόρο, εξ ονόματος των παραγωγών που αντιπροσωπεύουν περίπου 90 % της κοινοτικής παραγωγής όσον αφορά τις εισαγωγές λιπασμάτων NPK καταγωγής Ουγγαρίας, Πολωνίας, Ρουμανίας και Γιουγκοσλαβίας. Η καταγγελία περιείχε αποδεικτικά στοιχεία ως προς την ύπαρξη πρακτικής ντάμπινγκ και ως προς τη σημαντική ζημία που προέκυψε, τα οποία στοιχεία θεωρήθηκαν επαρκή για να δικαιολογήσουν την κίνηση διαδικασίας.

Κατά συνέπεια, η Επιτροπή γνωστοποίησε με ανακοίνωση που δημοσιεύθηκε στην Επίσημη Εφημερίδα των Ευρωπαϊκών Κοινοτήτων (2) την κίνηση διαδικασίας αντιντάμπινγκ όσον αφορά τις εισαγωγές στην Κοινότητα λιπασμάτων NPK που υπάγονται στους κωδικούς ΣΟ 3105 20 10 και 3105 20 90, και άρχισε έρευνα.

(2) Η Επιτροπή ενημέρωσε επίσημα για το θέμα αυτό τους εξαγωγείς και εισαγωγείς που είναι γνωστό ότι ενδιαφέρονται, καθώς και τους αντιπροσώπους των χωρών εξαγωγής και τον καταγγέλλοντα, και έδωσε στα άμεσα ενδιαφερόμενα μέρη τη δυνατότητα να γνωστοποιήσουν γραπτώς τις απόψεις τους και να ζητήσουν ακρόαση. Απεστάλησαν ερωτηματολόγια σε όλους τους εξαγωγείς και εισαγωγείς που είναι γνωστό ότι ενδιαφέρονται.

(3) Η Επιτροπή, για να συλλέξει όλες τις πληροφορίες που θεωρούσε απαραίτητες, έστειλε ερωτηματολόγια στις εταιρείες εκ μέρους των οποίων υποβλήθηκε η καταγγελία, για να επιτρέψει σε κάθε εταιρεία να αποδείξει τη ζημία που προκάλεσαν σ' αυτήν οι εισαγωγές λιπασμάτων NPK από τις εν λόγω χώρες, εισαγωγές που αποτέλεσαν αντικείμενο ντάμπινγκ. Η Επιτροπή προέβη σε λεπτομερή ανάλυση των στοιχείων των εταιρειών που επέστρεψαν συμπληρωμένα τα ερωτηματολόγια και των οποίων η κοινή παραγωγή αντιπροσωπεύει την κοινοτική βιομηχανία.

(4) Όλοι οι εξαγωγείς καθώς και οι εισαγωγείς που είναι γνωστό ότι ενδιαφέρονται γνωστοποίησαν τις απόψεις τους γραπτά. Όλοι ζήτησαν και έγιναν δεκτοί σε ακρόαση. Ο καταγγέλων ζήτησε επίσης και έγινε δεκτός σε ακρόαση.

(5) Η Επιτροπή επαλήθευσε τις πληροφορίες που έλαβε στο μέτρο που το θεώρησε απαραίτητο για τον προκαταρκτικό προσδιορισμό και προέβη σε έρευνες στις εγκαταστάσεις των ακολούθων εταιρειών της ΕΟΚ, των οποίων η παραγωγή λιπασμάτων NPK αντιπροσωπεύει περισσότερο από 50 % της συνολικής κοινοτικής παραγωγή: οι υπόλοιπες καταγγέλλουσες εταιρείες είτε δεν απήντησαν στο ερωτηματολόγιο της Επιτροπής, είτε εποτελούσαν μεμονωμένα ένα εξαιρετικά μικρό ποσοστό της κοινοτικής παραγωγής:

- Superfos Fertilizers A/S, Danemark,

- Badische Anilin und Soda Fabrik, Germany,

- Ruhrstickstoff AG, Germany,

- Norsk Hydro Azote, France,

- Agrimonte, SpA, Italy,

- Sociedade Anonima Cros, Spain,

- Empresa Nacional de Fertilizantes, SA, Spain,

- Imperial Chemical Industries Ltd, United Kingdom,

- Kemira INCE Ltd, United Kingdom,

- Hydro-fertilizers Ltd, United Kingdom.

Η Επιτροπή επισκέφτηκε, κατά τη διάρκεια της έρευνας, άλλες κοινοτικές εταιρείες που είχαν επιστρέψει τα ερωτηματολόγια. Εντούτοις, οι περισσότερες από τις πληροφορίες που περιείχαν αυτά τα ερωτηματολόγια δεν λήφθηκαν υπόψη, δεδομένου ότι οι εν λόγω εταιρείες δεν έδωσαν ικανοποιητικά αποδεικτικά στοιχεία κατά τις επιτόπιες επισκέψεις.

(6) Η περίοδος της έρευνας κάλυψε το έτος 1988 και τους δύο πρώτους μήνες του 1989. Εξετάστηκαν οι τάσεις των σχετικών οικονομικών παραγόντων για να διαπιστωθεί κατά πόσον η κοινοτική βιομηχανία έχει υποστεί σημαντική ζημία κατά τα έτη 1985 έως 1989 (Φεβρουάριος).

(7) Λόγω της πολυπλοκότητας των διαδικασιών, και ιδίως των δυσχερειών της Επιτροπής ως προς την εξασφάλιση των σχετικών στοιχείων από τα ενδιαφερόμενα μέρη, η έρευνα υπερέβη την κανονική περίοδο ενός έτους.

Β. ΖΗΜΙΑ

(8) Για να διαπιστώσει κατά πόσον οι εισαγωγές που αποτελούν, κατά τον ισχυρισμό, αντικείμενο ντάμπινγκ, προκάλεσαν σημαντική ζημία στην κοινοτική βιομηχανία, η Επιτροπή έλαβε υπόψη της τα ακόλουθα στοιχεία:

α) Όγκος, τμήμα αγοράς και τιμή των εισαγωγών

i) Όγκος

(9) Οι εισαγωγές, στην Κοινότητα λιπασμάτων NPK καταγωγής Ουγγαρίας, Πολωνίας, Ρουμανίας και Γιουγκοσλαβίας, που κατά τον ισχυρισμό αποτελούν αντικείμενο ντάμπινγκ, εξελίχθηκαν ως εξής:

Ουγγαρία 90 877 τόνοι το 1985, 76 957 τόνοι το 1988 και 15 124 τόνοι κατά τους δύο πρώτους μήνες του 1989· Πολωνία 11 791 τόνοι το 1985, 34 065 τόνοι το 1988 και 10 310 τόνοι κατά τους δύο πρώτους μήνες του 1989· Ρουμανία 61 655 τόνοι το 1985, 20 408 τόνοι το 1988, καθόλου εισαγωγές κατά τους δύο πρώτους μήνες του 1989· Γιουγκοσλαβία 129 324 τόνοι το 1985, 261 395 τόνοι το 1988 και 109 509 τόνοι κατά τους δύο πρώτους μήνες του 1989.

Εντούτοις, θα πρέπει να τονισθεί ότι τα στοιχεία για τους δύο πρώτους μήνες του 1989 δεν μπορούν να αντιπροσωπεύουν με ακρίβεια, εάν ληφθούν μεμονωμένα, τα εμπορικά αποτελέσματα ενός ολόκληρου έτους δεδομένου ότι το εμπόριο λιπασμάτων υπόκειται σε εποχιακές διακυμάνσεις.

ii) Κατανάλωση και τμήμα αγοράς

(10) Η συνολική κοινοτική κατανάλωση ετησίως του εν λόγω προϊόντος μειώθηκε από 14 734 000 τόνους σε 13 443 000 τόνους το 1988· αυτό αντιστοιχεί, σε εκατοστιαίο ποσοστό, σε μείωση κατά 8,7 %.

Όσον αφορά το τμήμα αγοράς, η εξέλιξη όσον αφορά τους εν λόγω εξαγωγείς ήταν ως εξής:

ούγγροι εξαγωγείς: 0,6 % το 1985 και 0,58 % το 1988·

πολωνοί εξαγωγείς: 0,08 % το 1985 και 0,25 % το 1988·

ρουμάνοι εξαγωγείς: 0,42 % το 1985 και 0,15 % το 1988·

γιουγκοσλάβοι εξαγωγείς: 0,88 % το 1985 και 1,94 % το 1988·

iii) Τιμές

(11) Τα στοιχεία που διαθέτει η Επιτροπή δείχνουν ότι κατά την περίοδο της έρευνας οι τιμές των εισαγωγών που αποτελούν, κατά τον ισχυρισμό, αντικείμενο ντάμπινγκ, ήταν, κατά σταθμικό μέσο όρο, κατώτερες από εκείνες των κοινοτικών παραγωγών κατά 20 % περίπου.

β) Επίπτωση στην κοινοτική βιομηχανία

i) Κοινοτική παραγωγή

(12) Η παραγωγή των εν λόγω κοινοτικών παραγωγών μειώθηκε από 8 226 295 τόνους το 1985 σε 7 534 456 τόνους το 1988 (Ιανουάριος και Φεβρουάριος 1989: 1 532 204 τόνοι). Αυτό αντιστοιχούσε σε μείωση κατά περίπου 8,9 %.

ii) Πωλήσεις

(13) Οι πωλήσεις των εν λόγω κοινοτικών παραγωγών αυξήθηκαν από 5 446 258 τόνους το 1985 σε 5 858 928 τόνους το 1988 (Ιανουάριος και Φεβρουάριος 1989: 918 693 τόνοι). Αυτό αντιστοιχεί σε αύξηση περίπου 7,5 %.

iii) Παραγωγικό δυναμικό και χρησιμοποίηση του παραγωγικού δυναμικού

(14) Το παραγωγικό δυναμικό μειώθηκε ετησίως από 9 921 000 τόνους το 1985 σε 8 242 000 το 1988, ενώ η χρησιμοποίηση του παραγωγικού δυναμικού αυξήθηκε από 82,9 % το 1985 σε 85,9 % το 1988.

iv) Τιμές

(15) Οι τιμές πώλησης των κοινοτικών παραγωγών μειώθηκαν γενικά από το 1985 ως το 1987 και κατόπιν αυξήθηκαν, με μερικές εξαιρέσεις, κατά τη διάρκεια του 1988 μέχρι το τέλος της περιόδου έρευνας στις 28 Φεβρουαρίου 1989. Η γενική μείωση των τιμών από το 1985 ως το τέλος της περιόδου έρευνας ήταν, κατά σταθμικό μέσο όρο 21 %.

v) Κέρδη

(16) Όσον αφορά την αποδοτικότητα, διαπιστώθηκε ότι, παρόλο που ορισμένοι κοινοτικοί παραγωγοί υπέστησαν σημαντικές απώλειες κατά την περίοδο της έρευνας, άλλοι είχαν εύλογο κέρδος.

γ) Συμπέρασμα για τη ζημία

(17) Αφού έλαβε υπόψη τους σχετικούς οικονομικούς παράγοντες, όπως αναφέρεται παραπάνω, και ιδίως τον όγκο και τις τιμές των εισαγομένων προϊόντων και την τάση της κοινοτικής παραγωγής, η Επιτροπή κατέληξε στο συμπέρασμα ότι υπάρχουν ορισμένες ενδείξεις για ζημία την οποία υπέστησαν οι κοινοτικοί παραγωγοί.

Γ. ΠΡΟΚΛΗΣΗ ΖΗΜΙΑΣ

(18) Δεδομένου του όγκου των εισαγωγών από την Ουγγαρία, Πολωνία, και Ρουμανία, όπως αναφέρεται στο εδάφιο 8, και των τμημάτων αγοράς στην Κοινότητα που αντιπροσωπεύουν αυτές οι ποσότητες που αναφέρονται στο εδάφιο 9, η Επιτροπή συνεπέρανε ότι, ακόμα και αν αυτές οι εισαγωγές πραγματοποιή θηκαν σε τιμές ντάμπινγκ, η συμβολή τους, εάν υπάρχει, στη ζημία δεν μπορεί να θεωρηθεί παρά αμελητέα ή τουλάχιστον όχι τόσο σημαντική ώστε να αποτελεί από μόνη της αιτία σημαντικής ζημίας, και συνεπώς δεν πρέπει να υπολογισθούν αθροιστικά ή να συνυπολογιστούν με τις άλλες εξαγωγές για να διαπιστωθεί η ύπαρξη αιτιώδους συνάφειας.

(19) Κατά συνέπεια, η Επιτροπή εξέτασε κατά πόσον η ζημία, στο βαθμό που μπορεί να θεωρηθεί σημαντική, είναι πιθανό να έχει προκληθεί από τις εισαγωγές από τη Γιουγκοσλαβία ή από άλλους παράγοντες εκτός από τις εισαγωγές που αποτελούν, κατά τον ισχυρισμό, αντικείμενο ντάμπινγκ.

Στο πλαίσιο αυτό, διαπιστώθηκε ότι οι περισσότερες οικονομικές δυσχέρειες των κοινοτικών παραγωγών οφείλονταν σε διαρθρωτικά προβλήματα τα οποία αντιμετωπίζουν οι παραγωγοί λιπασμάτων NPK όχι μόνον στην ΕΟΚ αλλά και σε παγκόσμιο επίπεδο. Πράγματι, η ζήτηση της αγοράς για το εν λόγω προϊόν μειώθηκε κατά τα τελευταία έτη για πολλούς λόγους, όπως επιβεβαιώνουν τα αριθμητικά στοιχεία που αναφέρονται στο εδάφιο 9 σχετικά με την τάση της κοινοτικής κατανάλωσης.

(20) Η μείωση της κατανάλωσης έχει προκαλέσει προβλήματα πλεονασματικού παραγωγικού δυναμικού που ανάγκασαν τους κοινοτικούς παραγωγούς να μειώσουν σημαντικά την παραγωγή τους. Μια άλλη συνέπεια ήταν η σημαντική μείωση του επιπέδου των τιμών σε παγκόσμιο επίπεδο. Αυτό είχε ως αποτέλεσμα μια γενική μείωση των τιμών των προϊόντων που πωλήθηκαν στην Κοινότητα από το 1985 ως το 1988. Αυτή η μείωση ήταν 21 % όσον αφορά τα λιπάσματα NPK που κατασκεύασαν οι κοινοτικοί παραγωγοί, 24 % όσον αφορά τις εισαγωγές από τη Γιουγκοσλαβία και 22 % όσον αφορά άλλες εισαγωγές.

(21) Μια άλλη επίπτωση της συρρίκνωσης της ζήτησης του εν λόγω προϊόντος ήταν η επείγουσα ανάγκη αναδιάρθρωσης και ορθολογιστικής οργάνωσης των μέσων οργάνωσης των κοινοτικών παραγωγών. Ορισμένοι από αυτούς τους παραγωγούς αντέδρασαν γρηγορότερα από άλλους σ' αυτή την ανάγκη πράγμα που εξηγεί την αύξηση των πώλησεών τους και τη βελτίωση της χρησιμοποίησης του παραγωγικού δυναμικού, όπως αναφέρεται στα σημεία 12 και 13.

(22) Ένας άλλος παράγοντας που εξετάστηκε ήταν ο όγκος και οι τιμές των εισαγωγών από χώρες που δεν καλύπτονται από την έρευνα. Στο πλαίσιο αυτό, διαπιστώθηκε ότι αυτές οι εισαγωγές αυξήθηκαν από 785 951 τόνους το 1985 σε 893 818 τόνους το 1988 (Ιανουάριος και Φεβρουάριος 1989: 264 840). Αυτές οι εισαγωγές αντιστοιχούσαν, κατά την περίοδο της έρευνας, στο 69 % των συνολικών εισαγωγών στην Κοινότητα, ενώ οι εισαγωγές από τις χώρες που καλύπτει η έρευνα αντιπροσώπευαν το 31 %.

Όσον αφορά τις τιμές των λιπασμάτων NPK που εισήχθησαν από τις χώρες που δεν καλύπτονται από την έρευνα, αυτές μειώθηκαν από το 1985 ως το 1988 κατά 22 % όπως αναφέρεται στο σημείο 19. Αυτό είχε ως αποτέλεσμα περαιτέρω συμπίεση των πωλήσεων των κοινοτικών παραγωγών, δεδομένου του σημαντικού όγκου των εν λόγω εισαγωγών.

Επιπλέον, εξετάζοντας τις τιμές ορισμένων από αυτές τις χώρες, η Επιτροπή διαπίστωσε ότι κατά την περίοδο αναφοράς πραγματοποιήθηκαν πωλήσεις σε σημαντικά χαμηλότερες τιμές από αυτές των ευρωπαίων παραγωγών, κατά 5,19 έως 16,23 %, σε σύγκριση με την τιμή του ομοειδούς προϊόντος στην Κοινότητα.

(23) Αφού έλαβε υπόψη τα παραπάνω, η Επιτροπή συνήγαγε το ακόλουθο συμπέρασμα:

- η συμβολή των εισαγωγών από την Ουγγαρία, Πολωνία και Ρουμανία, που αποτελούν κατά τον ισχυρισμό, αντικείμενο ντάμπινγκ, στη ζημία που υπέστη η βιομηχανία της ΕΟΚ μπορεί να θεωρηθεί αμελητέα,

- οι εισαγωγές από τη Γιουγκοσλαβία που αποτελούν, κατά τον ισχυρισμό, αντικείμενο ντάμπινγκ, εάν ληφθούν μεμονωμένα, δεν προκάλεσαν ζημία στην κοινοτική βιομηχανία, κατά την έννοια του άρθρου 4 του κανονισμού (ΕΟΚ) αριθ. 2423/88, δεδομένου του όγκου αυτών των εισαγωγών, του όγκου και των τιμών άλλων εισαγωγών στην Κοινότητα και τη μείωση της κατανάλωσης στην αγορά της ΕΟΚ για το εν λόγω προϊόν, κατά την περίοδο της έρευνας.

Δ. ΝΤΑΜΠΙΝΓΚ

(24) Βάσει των παραπάνω πορισμάτων, η Επιτροπή δεν θεώρησε απαραίτητο - παρά τον ισχυρισμό, που περιέχει η καταγγελία για την ύπαρξη πρακτικής ντάμπινγκ κατά την περίοδο της έρευνας - να προβεί σε περαιτέρω έρευνα σχετικά με την πρακτική ντάμπινγκ όσον αφορά τις εν λόγω εισαγωγές.

Ε. ΑΠΟΣΥΡΣΗ ΤΗΣ ΚΑΤΑΓΓΕΛΙΑΣ

(25) Αφού πληροφορήθηκε από την Επιτροπή τα παραπάνω πορίσματα, ο καταγγέλλων αποφάσισε να αποσύρει την καταγγελία για τους ακόλουθους λόγους:

- όσον αφορά τις εταιρείες που είναι εγκατεστημένες στην Ουγγαρία, Πολωνία και Ρουμανία, λόγω των νέων εξελίξεων αυτών των αγορών,

- όσον αφορά τις εταιρείες που είναι εγκατεστημένες στη Γιουγκοσλαβία, λόγω της ανάγκης μη εισαγωγής διακρίσεων στην περίπτωση αυτή, παρά τη συγκέντρωση γιουγκοσλαβικών εξαγωγών στη γερμανική αγορά.

ΣΤ. ΣΥΜΠΕΡΑΣΜΑ

(26) Λαμβανομένων υπόψη των περιστάσεων που αναφέρονται παραπάνω, η διαδικασία πρέπει να περατωθεί χωρίς την επιβολή προστατευτικών μέτρων. Αυτό δεν αποκλείει φυσικά τη δυνατότητα έναρξης νέας έρευνας εάν υποβληθεί νέα καταγγελία που να περιέχει στοιχεία σχετικά με τη μεταβολή των περιστάσεων. ΑΠΟΦΑΣΙΖΕΙ:

Άρθρο μόνο

Περατώνεται η διαδικασία αντιντάμπινγκ σχετικά με τα λιπάσματα που υπάγονται στους κωδικούς ΣΟ 3105 20 10 και 3505 20 90, καταγωγής Ουγγαρίας, Πολωνίας, Ρουμανίας και Γιουγκοσλαβίας.

Βρυξέλλες, 13 Ιουλίου 1990.

Για την Επιτροπή

Frans ANDRIESSEN

Αντιπρόεδρος

(1) ΕΕ αριθ. L 209 της 2. 8. 1988, σ. 1.

(2) ΕΕ αριθ. C 55 της 4. 3. 1989, σ. 3.